Oct 11,2016
అమెరికా సంస్థకు ఐటీసీ రాంరాం!
న్యూఢిల్లీ: ఎఫ్‌ఎంసీజీ దిగ్గజ సంస్థ ఐటీసీ అమెరికాలో తన వ్యాపార సంస్థకు శుభం పలకాలని నిర్ణయించింది. సంస్థ అనుబంధ సంస్థ 'కింగ్‌ మేకర్‌ మార్కెటింగ్‌'లోని మొత్తం వాటాను రూ.160 కోట్లకు (24 మిలియన్‌ డాలర్లకు) విక్రయించనుంది. అమెరికాలోని న్యూజెర్సీ కేంద్రంగా పని చేస్తున్న ఈ అనుబంధ సంస్థ ఐటీసీ తయారు చేసిన సిగరెట్లు ఇతర ఉత్పత్తులను అమెరికా వ్యాప్తంగా డిస్ట్రిబ్యూషన్‌ చేస్తోంది. కంపెనీకి చెందిన ట్రేడ్‌ మార్కెలతో సహా అనుబంధ సంస్థ 'కింగ్‌ మేకర్‌ మార్కెటింగ్‌'లో మొత్తం వాటాను విక్రయ ప్రతిపాదనకు కార్పొరేట్‌ మేనేజ్‌మెంట్‌ కమిటీ అనుమతి తెలియజేసినట్లుగా సంస్థ బీఎస్‌ఈకి తెలియజేసింది. ఈ నెల 8న విక్రయానికి సంబంధించిన షేర్‌ పర్చేజింగ్‌ ఒప్పందం కుదిరినట్లుగా సంస్థ తెలిపింది. దీని విలువ దాదాపు రూ.160 కోట్ల మేర ఉండవచ్చని వివరించింది. ఈ ఒప్పందానికి మార్కెట్‌ నియంత్రణ సంస్థ సమ్మతి లభించాల్సి ఉన్నట్లుగా సంస్థ వివరించింది. ఐటీసీకి చెందిన ఏస్‌, చెక్కర్స్‌, హైవల్‌, గోల్డ్‌క్రస్ట్‌ వంటి ఉత్పత్తులను మార్కెటింగ్‌ చేస్తోంది.
మీ స్నేహితులకు రికమెండ్ చెయ్యండి